
Megéri zöldnek lenni? – A Magyarországi zöld kötvények elemzése

Napjaink egyik legaktuálisabb kérdésköre a fenntarthatóság, a környezetvédelem és a klímacélok megfogalmazása és elérése közös jövőnk javítása érdekében. Az elmúlt évek során megfigyelhető volt, hogy részben a klímaváltozás miatt, részben pedig az emberi gondolkodásmód fejlődése miatt egyre nagyobb figyelmet kapott a környezettudatosság és a fenntarthatóság. Ebből kifolyólag megnövekedtek a környezettudatos és fenntarthatósági szempontokat követő befektetések is. Ezeknek a fenntartható befektetéseknek az egyik legfontosabb szereplőjét, a zöld kötvényeket mutatom be.
Dolgozatomban ismertetem a zöld kötvények jellemzőit, kialakulásuk és fejlődésük kulcsszereplőit, valamint az előnyeiket és a hátrányaikat. Ezt követően a hagyományos kötvényekkel történő összehasonlító elemzés segítségével a zöld kötvényekbe való befektetés lehetőségét elemzem. Fő kutatási kérdéseimmel arra összpontosítok, hogy megállapítsam, megéri-e zöld kötvénybe fektetni, illetve azt választani alternatív megoldásként a hagyományos kötvények helyett. Vizsgálatom arra irányul, hogy a hagyományos és a zöld kötvények kibocsátása során van-e szignifikáns különbség a túljegyzésük, átlaghozamuk, illetve a feláraik tekintetében. Ezeken túl megvizsgálom, hogy a mintámban szereplő adatok alapján a hazai zöld kötvénypiacon megfigyelhető-e a greenium.
Dolgozatom alátámasztja, hogy a Növekedési Kötvényprogram keretében kibocsátott zöld kötvények jól teljesítettek, viszont a hagyományos kötvényekhez viszonyítva nincs szignifikáns különbség. A hazai kötvénypiacon jelenleg a zöld kötvények azonos teljesítményt nyújtanak, mint a hagyományos kötvények, azaz a greenium jelenség még nem figyelhető meg.
A hazai zöld kötvénypiac fejlesztésében szükség van piaci ösztönzőkre. A piac hatékonyságát növelné a kibocsátásokkal kapcsolatos információs problémák kiküszöbölése, a rendszer átláthatóbbá és megbízhatóbbá tétele olyan szabványokkal, mint amilyen a Climate Bonds Standard vagy a Green Bond Principles is. Valamint a greenium megjelenése és az ESG befektetők számának növekedése is közelebb vinné a hazai zöld kötvénypiacot a nemzetközi piac tendenciáihoz.



